"התיקונים" 29: תכירו את חתנית הנובל ואת נשיא הפרס, את הזוכה המפתיע בגראמי, את המקורות של ynet, את השיר הכפול (עוד אחד!) של "7 לילות" ועוד אורחים לא רצויים בתקשורת העברית
  נשיאים וחתניות התקשורת הישראלית התרגלה שהזוכים המקומיים בפרס נובל הם גברים. כשכבר מגיעה אשה, העורכים לא מוכנים עם המלה "כלה" ונדרשים לעיוות המשעשע "חתנית פרס נובל" – כך ב-ynet (בידיעה שהתגלגלה ל"כלכליסט" ול-MSN) וב-ערוץ 7. (דרך ולווט, בין השאר)  למעשה עצם הזכייה של נשים בנובל נורא מבלבלת את התקשורת: הנה כלות פרס נובל זרות שכונו "חתניות" בעבר, בנענע10 (4.7.08) ובאומדיה (21.12.08).  ב-ynet כל-כך התרגשו (9.10.09) מזכייתו של נשיא ארה"ב ברק אובמה בפרס נובל, עד שהחליטו לשדרג אותו מחתן הפרס לנשיא הפרס.  וטור דעה ב-nrg מעריב (12.10.09) ביקש ללעוג לזכייתו של אובמה וטען: "אובמה זכה בפרס נובל לשלום, אבל באותה מידה יכול היה לזכות בגראמי. אמנם הוא לא הקליט אף שיר, אבל מצד שני הוא גם לא עשה שום שלום". אז ככה: פרס נובל לשלום אינו מוענק רק על עשיית שלום, גראמי אינו מוענק רק על הקלטת שיר, ואובמה דווקא זכה בגראמי. פעמיים.  חשיפת מקורות בטור "התיקונים" 21 (20.8.09) התרענו על כתבה במדור הצרכנות של ynet, שחשפה בטעות זהות של מתלונן בתלונה צרכנית.  השבוע הם עשו זאת שוב (ynet, 13.10.09).  עוד אחד נפל חלל בטור הקודם (8.10.09) סיפרנו שפרויקט ראש השנה של המוסף "7 לילות" (18.9.09), "500 השירים הגדולים של המוזיקה הישראלית", כולל למעשה רק 499 שירים, כי "מאיה" של שלום חנוך מופיע פעמיים.  ובכן, המספר ירד ל-498: המגיב דוד מגלה שגם השיר "שער הרחמים" של מאיר בנאי מופיע פעמיים בפרויקט, במקומות 180 ו-332.  טורקי תורכי מחמת נשירת גרשיים ב-nrg מעריב (13.10.09), מאשים ראש ממשלת טורקיה את הים בסכסוך עם ישראל.  ובוואלה (13.10.09) תערוך טורקיה תרגיל צבאי משותף עם טורקיה.  המדור הפוליטי-פלילי לוגו טביעת היד האדומה מדם שהשיק "מעריב" במסגרת מאבקו באלימות הוצמד לתמונת מליאת הכנסת בידיעה על פתיחת מושב החורף.  "ביקרתי לאחרונה באמריקה הלטינית, ואני מצטער רק שלא השקעתי יותר בלימודי הלטינית בתיכון" (ציטוט המיוחס לדן קווייל, שהיה סגן נשיא ארה"ב) משרד התחבורה הודיע (12.10.09) על סמלים חדשים לשלטי הצמתים והמחלפים, ש"יחליפו את המלים מחלף או צומת, המצוינות כיום בשלוש שפות: עברית, ערבית ולטינית". אתר החדשות "מחלקה ראשונה" (12.10.09) שיכפל את הטעות. ברם, האותיות אולי לטיניות, אבל השפה היא אנגלית.   גיאוגרפיה לא מזמן, ב"תיקונים" 22 (27.8.09), גילינו שבמסגרת המלחמה בשבדיה הציג "מעריב" שורה של חברות שבדיות שישראלים נקראים להחרים, ובהן טסלה, אלא שזו דווקא חברה אמריקאית.  החודש ב"מעריב" (7.10.09) עוטרה ידיעה משווייץ בדגל שבדיה. זה כי כל האנטישמים אותו דבר? (דרך ולווט)  מידות ומשקלות כתבה ב-ynet מאתר "הידען" (13.10.09) מספרת על נפילת תרבות המאיה. הקורא איתן שלו השווה אותה לידיעה כפי שפורסמה בתקשורת העולמית, ואלה ממצאיו: 1. "בשיא פריחתה של תרבותם, בסביבות שנת 900 לפני הספירה". במקור: "At their peak around 900 A.D", שזה 900 לספירת הנוצרים, לא לפני הספירה. 2. "מנו הערים המרכזיות של המאיה יותר מ-2,000 איש ל-1.6 קמ"ר. בפריפריה חיו כ-200 עד 400 איש בכל 1.5 קמ"ר". במקור: "Maya cities teemed with more than 2,000 people per square mile. [...] Even in rural areas the Maya numbered 200 to 400 people per square mile”. מייל הוא כ-1.6 ק"מ (1.609344), אבל מייל מרובע הוא לא 1.5 קמ"ר ולא 1.6 קמ"ר, אלא 1.609344² = 2.589 קמ"ר. 3. מדוע לספק לקורא ישראלי מדד צפיפות אוכלוסייה במידות שטח לא סטנדרטיות (מספר תושבים ל-1.6 קמ"ר) במקום להמיר עד הסוף ולתת לו צפיפות במידות שהוא מכיר (מספר תושבים לקמ"ר)?  קודם יורים את החץ, אחר-כך מסמנים את המטרה השגויה ב"מעריב" (8.10.09) הקדישו כפולת עמודים זועמת לפרס שקיבל מהעיר תל-אביב האמן דוד ריב, שחתם נגדה על עצומה. במחלקת הגרפיקה פיספסו, ובמקום לסמן את שמו של ריב בעצומה, סימנו את החותם שמעליו.  ובמעבר חד בנענע10 דיווחו (14.10.09) על אשה שחגגה את נישואיה, השתלשלה מהחלון עם סדין ונפלה אל מותה, ובחרו לעבות את הידיעה במקרים אחרים של תאונות עבודה. אז אולי נישואים הם לא פיקניק, אבל למיטב ידיעתי הם גם לא נחשבים משרה.  הערב בטלוויזיה לפי nrg מעריב (13.10.09), גורם בערוץ 10 שמפיק תוכנית ביקורת תקשורת מבטל את ההשוואה עם תוכנית ביקורת התקשורת של ערוץ 2. אתם מכירים את התוכנית הזאת: קוראים לה "תיק תקשורת", והיא אינה שייכת לערוץ 2, אלא לטלוויזיה החינוכית.  ובמדריך הטלוויזיה של ynet מדווחים על התוכנית "נשוב לשדר ב-08:00", שמשודרת בארה"ב תחת השם "Broadcasts Renewal at 08:00". צפייה מהנה!  תודה לסייענים אהוד קינן, אורן פרסיקו, איתמר ב”ז, איתן שלו, גלעד, דוד, דרור נחמיאס, ניצן, עשהאל רייטר, שוקי טאוסיג, שחר גולן ותומר כהן. נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.